In nomine domini amen. Anno jncarnationis eiusdem millesimo trecentesimo septuagesimo octauo, die tercia mensis junii, ego Hugoninus de Malliens, Diuione commorans, pelliparius, notum facio vniuersis presentes litteras inspecturis, quod ego pia et laudabili deuocione motus dedi, cessi et concessi, et per presentes do, cedo, et concedo perpetuo donacione pura, perfecta et irreuocabili, facta inter viuos, religiosis viris priori et conuentui monasterii sancti Stephani de Diuione ordinis sancti Augustini lingonensis diocesis, decem solidos monete currentis, vno grosso turonensi argenteo pro viginti denariis computato, annui et perpetui census seu redditus, teneor et promitto pro me et meis heredibus quos ad hoc obligo per iuramentum meum propter hoc super sancta Dei euuangelia corporaliter datum, et sub obligacione omnium bonorum meorum mobilium et jnmobilium presencium et futurorum quorumcunque, reddere et soluere dictis religiosis priori et conuentui aut eorum certo mandato, singulis annis perpetuo, die dominica Bordarum et eosdem decem solidos dicte monete assedeo et assigno pro me et heredibus meis, dictis religiosis pro se, et successoribus suis, generaliter super omnia bona mea mobilia et jnmobilia presentia et futura quecunque et specialiter et expresse, supra domos meas et earum appendencias et pertinencias sitas Duiuone, in vico du Pautez, iuxta domum Furni dicti Pailley hinc, et domum et mansum religiosorum de Espoissia inde; itaque pro donacione predicta, dicti prior et conuentus tenebuntur singulis annis celebrare vnum anniuersarium in ecclesia sancti Stephani predicta, singulis annis perpetuo in crastino diei dominice Bordarum pro remedio anime mee et antecessorum meorum; si vero in solucione dicti annui et perpetui census deficero aut heredes mei defficerint terminis statutis quod absit, volo et expresse consencio quod dicti prior et conuentus pro se vel per eorum mandatum, ad dicta bona mea et specialiter ad dictas domos meas et earum appendicias possint et valeant recurrere, et easdem capere seu capi facere, tenere et possidere sine preiudicio, et de eisdem commodum suum facere donec a me uel heredibus meis, de dictis decem solidis annui et perpetui census seu redditus et de omnibus arreragiis eorum extiterit, predictis priori et conuentui plenarie et integraliter satisfactum, promictendo sub juramento et obligacione predictis, omnia et singula supradicta prout superius sunt expressa, firmiter tenere et jnuiolabiliter obseruare, necnon dictos decem solidos annui et perpetui census seu redditus prefatis priori et conuentui et successoribus suis super bona et assignamenta predicta contra omnes perpetuis temporibus meis et heredum meorum propriis missionibus et expensis, garantire, deffendereque et facere in pace, tenere in judicio et extra judicium quando et quocienscunque ego uel heredes mei fuerimus super hoc a dictis religiosis seu successoribus suis requisiti; et insuper promitto sub juramento et obligacione predictis, dictas domos bene et fideliter manutenere, et contra tenorem presencium litterarum non facere, dicere, vel venire quomodolibet in futurum; renuncians ego dictus Hugoninus penitus in hoc facto et ex certa sciencia sub juramento meo jam prestito, omnibus exceptionibus tocius juris canonici et ciuilis, quibus contra tenorem presencium litterarum dici posset obici vel opponi jurique dicenti generalem renunciacionem non valere nisi precesserit specialis. Volens me ad premissorum obseruanciam cogi et compelli quasi ex re adiudicata per curiam domini ducis Burgundie, cuius jurisdicione quo ad hoc suppono me heredesque meos, et omnia mea et heredum meorum bona presencia et futura quecunque; in quorum omnium et singulorum premissorum testimonium, litteris istis sigillum dicte curie domini ducis Burgundie rogaui et obtinui apponi. Actum et datum in presencia Guidonis de Senceyo, clerici coadiutoris Andrie de Faanay notarii Diuionis, Arnoleti quondam filii Arnulphi de Mota, tullensis diocesis, et Guioti dicti Boum de Blanceyo, testium ad hoc vocatorum specialiter et rogatorum, anno et die predictis — G. de Sanceyo.